Boek: Fanie Viljoen se ‘Wêreld van wolwe 3: Derde mag’Fanie Viljoen “Jou pa is ŉ moordenaar,” sis Wolfgang. “Hy moor my weerwolwe. Eendag gaan hy jou ook skiet. Wag maar, daardie dag kom.” Joshua Reinders se lewe is ŉ gemors. Hy dra ŉ groot geheim: Hy is ŉ weerwolf. Sy pa is ŉ weerwolfjagter. Die spanning verhoog egter toe Wolfgang Lycaon in Droomhoek opdaag. Die afskuwelike leier van die Wêreld van Wolwe glo dat Joshua aan hom behoort en hy wil die seun terughê. Of Joshua gaan sterf. Maar sal dit werklik gebeur? Joshua sal vir sy lewe moet veg en van Wolfgang ontslae raak. Daar wag egter nuwe raaisels wat Joshua eers moet ontrafel: Hoekom het hy elke keer bloed aan sy hande as iemand in die dorp wegraak? Hoe is sy ma werklik dood? Wat is die derde mag? Wêreld van wolwe 3: Derde mag deur Fanie Viljoen volg op Wêreld van wolwe: Eerste bloed en Wêreld van wolwe: Tweede asem. Die boeke word deur Lapa Uitgewers uitgegee. Trefferboeke soos Slym, Klou, Betower, Bravo, Lulu, Aksieheld Austin en die Nova-wetenskapfiksiereeks het van Viljoen ŉ huishoudelike naam gemaak. Viljoen het in Welkom grootgeword. Hy het op skool reeds in kuns belang gestel, en afgesien van sy bekroonde skryfwerk vir kinders en jongmense, is hy ook ŉ illustreerder en visuele kunstenaar. Van sy skilderye het ŉ tuiste in die VSA, Australië, Kanada en Brittanje gevind. Sy boeke Betower en Afkop was naaswenners in twee van Lapa Uitgewers se jeugromankompetisies, en hy het al ŉ rits ATKV-Woordveertjies verower. Viljoen woon tans in Bloemfontein en skryf heeltyds. Uitgewer: Lapa Uitgewers Prys: R200,00* *Prys onderworpe aan verandering Koop die boek by Graffiti Boeke